
SAŽETAK 

U radu se prikazuju temeljne crte filozofije povijesti Aurelija Augustina. Prema 
njemu, povijest je u bitnome određena postojanjem dvaju međusobno suprotsta- 
vljenih gradova: civitas Dei i civitas terrena. Međusobno suhođenje ta dva grada, 
koja treba shvaćati kao mističko-eshatološku zbiljnost, a ne kao političko-pravnu 
stvarnost, trajat će sve do svršetka svijeta. Primat svete nad profanom poviješću 
vidljiv je diljem Augustinove kršćanske filozofije. Augustin se svojom kritikom 
tradicionalne poganske religije ujedno pokazuje ključnom točkom sinteze tradi- 
cionalne rimske vrline i novih etičkih zahtjeva pobjedonosne kršćanske religije. 
Odbacivanjem koncepta milenarizma i vezivanja kršćanske religije uz sudbinu 
bilo koje političke zajednice osigurao je opstanak i daljnje mogućnosti širenja 
kršćanstva nakon propasti Rimskoga Carstva među novopridošla germanska 
plemena. Odlučnom kritikom antičkoga cikličkog shvaćanja vremena i odbaciva- 
njem nauka o metempsihozi otvorio je puteve za daljnji razvoj zapadnoga čovjeka. 

UVOD 

Aurelije Augustin (354-430), najznačajniji patristički filozof i crkveni 
naučitelj (doctor gratiae) u svom magnum opusu i remek-djelu pod naslovom De 
civitate Dei/O državi Božjoj, koje može stajati uzbok drugom njegovom najvećem 
djelu De Trinitate/O Trojstvu, razlaže u 22 knjige vlastito viđenje povijesti u tri vida. 
Povijesti u bitnom pripada prošlost koja je izvorno stanje čovječanstva u kojem 
je čovjek živio pod milošću Božjom te zbog toga posjedovao mir, blaženstvo i 
slobodu. U vidu sadašnjosti povijest karakterizira mučan i težak čovjekov napor 
da ponovno postigne stanje kreposti, a kao smrtno biće pogođen je nevoljama, ne- 
pravdama i smrću. Budućnost je za Augustina kraj i eshaton kao dovršenje vremena 
i povijesti u punini stvaranja, a karakterizira ju ispunjenje temeljnog čovjekova 





trojstvenog ustrojstva: biti, spoznati i ljubiti.' Augustin je ujedno i nasljedovatelj 
antičke etičke koncepcije zvane eudaimonizam, prema kojoj je blaženstvo uvijek 
krajnja svrha svih ljudskih djelovanja i prema čemu ljudi uvijek po vlastitoj naravi 
teže. Naravno da pritom odbacuje ugodu kao da bi ona mogla biti to blaženstvo 
te utoliko stoji bliže tradiciji Aristotela i stoika.“ Kasnije će Augustin prigovoriti 
antičkim filozofima da nisu ispravno razumjeli što je to blaženstvo. To je upravo 
vidljivo iz toga što Augustin nabraja 288 antičko-poganskih teorija o tome što 
bi uistinu bilo blaženstvo kao cilj i svrha svakoga ljudskoga djelovanja. Prema 
Augustinu, kršćanstvo pak poznaje jedno jedino blaženstvo prebivanja u Bogu.? 

Augustin razlikuje šest doba čovjeka i šest razdoblja ljudske historije po 
uzoru na šest dana stvaranja svijeta i sedmi dan počinka. Razdoblja su obilježena 
velikim biblijskim imenima Adamom, Noom, Abrahamom, Davidom, razdobljem 
babilonskoga sužanjstva i naposljetku Kristom. Čovječanstvo nakon Krista živi u 
šestom razdoblju, a sedmo će biti vječno i postignuto drugim Kristovim dolaskom. 
To je vrijeme u kojem ,naše biće neće imati smrti, u njemu naše znanje neće imati 
pogrješke, u njemu naša ljubav neće imati zapreke**. 

Dakle, ljudska se historija odvija u šest razdoblja (prema biblijskoj svetoj 
povijesti), a dolaskom sedmoga razdoblja nastupa vječni Sabat, kraj povijesti i 
prelazak vremena u vječnost." Cjelokupna povijest, i sveta i profana, ima svoje 
podrijetlo u Božjem stvaranju kozmosa i čovjeka.“ Važno je spomenuti i ključnu 
Augustinovu teološku poziciju prema kojoj je povijest tek posljedica čovjekova 
pada i grijeha. Dakle, prema Božjem naumu povijesti nikada ne bi ni bilo.Z Naime, 
tajna i iskonski misterij nastanka povijesti za Augustina je posljedica drevnoga 
grijeha od kojega ništa nije poznatije za propovijed i ujedno teže, odnosno tajan- 
stvenije za shvaćanje. Ono što vrijedi za taj kršćanski misterij ujedno vrijedi i za 
svaki religijski misterij po sebi. 


»Ovo ne treba vjerovati, jer je apsurdno, to se može i znati, budući da je 
savršeno pojmljivo, naravno ako je i sam pojam savršen. 





1 Usp. Trape, Agostino, ,,Uvod — Teologija", u: Aurelije Augustin, O državi Božjoj (De civitate Dei), sv. 
1, Kršćanska sadašnjost, Zagreb, 1982., str. VII. 

2 Usp. O'Daly, Gerard, ,Augustine", u: David Furley (ur.): From Aristotle to Augustine, Routledge, 
London/New York, 1999., str. 399. 

3 Usp. Flasch, Kurt, Augustinus, Diederichs, Miinchen, 1996., str. 44. 

4 Augustin, O državi Božjoj (De civitate Dei) 11, 28. 

5 Usp. Markus, Robert Austin, ,Marius Victorinus and Augustine", u: Armstrong, Arthur Hilary 
(ur.), The Cambridge History of Later Greek and Early Medieval Thought, Cambridge University Press, 
Cambridge, 2008., str. 407. 

6 Usp. Markus Robert Austin, Saeculum: History and Society in the Theology of St Augustine, Cambridge 
University Press, Cambridge, 2007., str. 8. 

7 Usp. Flasch, Augustinus, str. 50. 

8 Cipra, Marijan, ,O genezi čovjekove povijesti", u: Encyclopaedia moderna 6(2), 1971., str. 15. 

Pravi motiv Augustinova započinjanja takvoga velebnoga djela De civitate 
Dei, posvećenog njegovom dobrom prijatelju Marcelinu, a koje Augustin piše od 
413. do 426. godine, mogu se pronaći u njegovim Retraktacijama: 


»Međutim, Rim je kobno pao poražen u silovitoj provali Gota pod 
zapovjedništvom kralja Alarika. Mnogi štovatelji lažnih bogova, koje 
nazivamo uobičajenim imenom pogani, nastojeći pripisati taj zator kr- 
šćanskoj vjeri, stadoše po navadi žestoko i ogorčeno huliti na istinskoga 
Boga. Stoga, goreći revnošću za dom Gospodnji, protiv njihovih hula 
ili zabluda odlučih napisati knjige O Božjoj državi? 


Pad Rima pred vizigotskim osvajačima 410. godine, iako nije bio kata- 
strofalan događaj kao što se to nekoć smatralo, ipak je začetak neizmjerno važnih 
zbivanja za intelektualnu historiju rimskoga svijeta, kao što to primjer Augustina 
zorno pokazuje. Teško je uopće i precijeniti šok koji je antički svijet doživio padom 
grada kojega se doživljavalo vječnim simbolom moći i veličanstvenosti Rimskoga 
Carstva (Roma aeterna).'“ Augustin je osobito morao biti ponukan odgovoriti na 
optužbe rimskoga senatora i uglednog pripadnika poganske religije Simaha koji je 
napadao kršćanstvo na filozofijsko-političkim principima." Augustin je na jedan 
specifičan način, uostalom kao i svaki čovjek, obilježen vremenom i prostorom 
u kojem se rodio.'* Upravo je poznavanje tog vremena nestabilnosti i krize Rim- 
skoga Carstva, kao i specifičnog oblika afričke teološke tradicije (aleksandrijska 
teološka škola, Tertulijan, crkveni spor s donatistima) koja ima dugu i bogatu 
povijest, nužan preduvjet za shvaćanje Augustinove filozofije i teologije općenito 
te nastanka i smisla njegova djela De civitate Dei posebno. 

Važnost proroštava o četiri carstva koje je tumačeno na osnovi Knjige 
proroka Danijela i njegove vizije također igra veliku ulogu u patrističkim misli- 
ocima poput Tertulijana, Ireneja, Jeronima, Euzebija i Laktancija. Naime, nakon 
vladavine Novobabilonskoga, Perzijskoga i Makedonskoga carstva na red je došla 
vladavina Rimskoga. Upravo pad četvrtoga carstva ujedno znači i neizbježan 
dolazak Antikrista koji predvodi peto carstvo koje će svoj dovršetak pronaći 
u drugom Kristovu dolasku. Pad Rima zapravo je u intelektualnim krugovima 
potaknuo uvjerenost u izvjesnost skorog kraja vremena i povijesti te smak svijeta. 





9 Augustine, Retractations 2, 43. 

10 Usp. Mommsen, Theodor Ernst, ,,St. Augustine and the Christian Idea of Progress: The Background 
of the City of God", Journal of the History of Ideas 12 (3),1951., str. 346-347. 

11 Usp. Brown, Peter, Augustine of Hippo. A Biography, University of California Press, Berkeley/ 
London/Los Angeles, 2000., str. 300. 

12 Usp. Kušar, Stjepan, ,Aurelije Augustin", u: Srednjovjekovna filozofija, Školska knjiga, Zagreb, 
1996., str. 87. 

Augustin je jednako snažno odbacivao pogansku ideju o vječnom gradu, kao i 
ideju Otaca o nadolasku Antikrista padom Rima.'* Očigledno je, dakle, kako za 
Augustina eshatologija ne stoji u izravnoj povezanosti s historijskim događajima. 
Augustinova apologija kršćanstva bez premca je u cijelom razdoblju patristike, 
unatoč mnoštvu velikih apologeta i prije Augustinova doba. Augustin čitatelja 
uzdiže u visine kozmičkoga plana Božjega stvaranja svijeta i tako mu omogućuje 
sagledavanje čitavoga tijeka povijesti koja od svoga početka već ima u sebi sadr- 
žanu soteriološku dimenziju. !“ 


Augustinova filozofija povijesti, apologija i dogmatika u De civitate Dei 
Temeljni poganski prigovor kršćanstvu onaj je o društvenoj pogubnosti 
te nove religije po državnu strukturu čitavoga Carstva. Augustin na to odgovara 
kako je potpuno neispravno graditi državu na bilo čemu osim pravednosti, a što 
upravo jedino kršćanstvo, i to kudikamo bolje od poganskih kultnih žrtvovanja, 
može donijeti i tako osigurati temelje države. Nevolje koje pogađaju Rimsko Carstvo 
nisu uopće inherentne kršćanstvu ili gnjevu tradicionalnih rimskih božanstava, 
nego su odraz historije kao takve u kojoj djeluje čovjek slobodne volje i pale naravi. 


»Kad je tomu tako, ne pripisujemo moć darivanja kraljevstva i carstva 
ikomu osim istinskomu Bogu, koji jedino pobožnima podaruje sretnost 
u nebeskome kraljevstvu, a kraljevstvo zemaljsko i pobožnima i bez- 
božnima, kako se svidi Njemu, kojemu se ništa ne sviđa nepravedno"? 


To što je Rimsko Carstvo postiglo veličanstvenu slavu i vojnu moć treba 
zahvaliti Providnosti jednoga Boga, a ne tradicionalnim božanstvima, što je 
vidljivo i iz nevolja koje su snalazile narode i gradove koji su se pouzdavali u 
zaštitu starih bogova. 


»U vrijeme Punskih ratova, kad je pobjeda između oba carstva dugo bila 
neodlučena i neizvjesna i kad su ta dva velemoćna naroda izmjenjivali 
jedan protiv drugoga najžešće i najdalekosežnije udarce, kolika li manja 
kraljevstva propadoše! Koliko su krasni i plemeniti gradovi razoreni, 
kolike su države pogođene i uništene! Kolika li su mnoga i prostrana 
područja zemlje opustošena! Koliko li su puta pobjeđivani i jedni i drugi 
pobjednici! Koliko li je samo ljudi izginulo, što boraca što nenaoružana 
puka! Kolika li je silina morskih brodova propala u bojevima i potonula 





135 Usp. Mommsen, ,,St. Augustine and the Christian Idea of Progress: The Background of the City 
of God", str. 348-350. 

14 Usp. Augustin, O državi Božjoj (De civitate Dei) 18, 51. 

15 Augustin, O državi Božjoj (De civitate Dei) 5, 21. 

od vremenskih nepogoda! Kad bismo sve to pokušali opisati ili barem 


spomenuti, i sami bismo bili samo povjesnici?'* 


Upravo to opisivanje povijesti od kojega se Augustin odmaknuo poduzeo 
je njegov učenik Orozije u sedam knjiga Historiae contra paganos.'" Sve do Augu- 
stinova vremena pisanje povijesti smatralo se isključivo prerogativom poganskih 
pisaca i upravo se zato Augustin toliko distancirao od njih.'* Orozije, koji će biti 
prvi kršćanski povjesničar, a ne tek kroničar uronjen u vlastito vrijeme poput 
Euzebija ili Laktancija, u svom će djelu na nizu historijskih događaja pokazivati 
u praksi Augustinovu teologiju koja odbija krajnje dovršenje i postizanje sreće u 
zemaljskoj civitas." Augustin se nije mogao pomiriti s idejom da kršćanstvo donosi 
politički mir jer je poučen vlastitim iskustvom da tomu nije tako, ali stanje rata 
posljedica je, prema Augustinu, pale naravi čovjeka i neće se promijeniti, koliko 
mu god to bilo teško prihvatiti, sve do drugog Kristova dolaska.“ 

Naime, čitava povijest kozmosa odvija se poput grčke tragedije u pet čino- 
va kojima odgovara pet temeljnih problema. Ti problemi nisu jednostavno uvid 
Augustina, kao da bi ih moglo biti više ili manje, ovisno o čovjeku koji o njima piše, 
nego su to upravo temeljni problemi svijeta koje je Augustin prepoznao u njegovoj 
strukturi i nužnosti. Činu stvaranja odgovara problem podrijetla i iskona, činu 
pada problem zla, zakonu borba između dobra i zla, otkupljenju pobjeda dobra 
nad zlom, a konačnoj sudbini svijeta i čovjeka odgovara problematika vječnosti. 
Prema Augustinu, problematiku zakona povijesnoga kretanja mogu pojasniti 
samo dvije ljubavi koje čovjek osjeća prema samome sebi (razlog nastanka civitas 
diaboli ili civitas terrena) i prema Bogu (civitas Dei), odnosno privatna i socijalna 
ljubav, otkupljenje može obasjati samo providnost Boga stvoritelja koji od početka 
do svršetka vodi povijest osvjetljujući ju Kristom i njegovom Crkvom, a konačna 
sudbina razrješuje se finalnom podjelom i izlučenjem duhovnoga od svjetovnoga, 
jednoga grada od drugoga, onih pravednih od onih nepravednih.“ 


»I tako dvije su ljubavi stvorile dva grada: zemaljski grad ljubav prema sebi, 
sve do prezira Boga, i nebeski grad ljubav prema Bogu, sve do prezira sebe. 


Pa se stoga zemaljski grad slavi u sebi samome, a nebeski u Gospodinu“ 





16 Augustin, O državi Božjoj (De civitate Dei) 3, 18, 1. 

17 Usp. Trape, ,Uvod - Teologija", str. XXXV. 

18 Usp. Markus, Saeculum: History and Society in the Theology of St Augustine, str. 2. 

19 Usp. Deliyannis, Deborah Mauskopf, ,Introduction", u: Deliyannis, Deborah Mauskopf (ur.), 
Historiography in the Middle Ages, Brill, Leiden/Boston, 2003., str. 27. 

20 Usp. Deane, Herbert Andrew, The Political and Social Ideas of St. Augustine, Columbia University 
Press, London/New York, 1963., str. 154. 

21 Usp. Trape, ,,Uvod — Teologija", str. VIII. 

22 Augustin, O državi Božjoj (De civitate Dei) 14, 28. 

Augustin je bio žestoki osporavatelj poganskoga nauka o sudbini ili udesu 
koji upravljaju poviješću, a isto je tako čvrsto zastupao predznanje (praescientia) Boga 
i smatrao je da takav nauk nije nesročan sa zastupanjem slobode čovjeka. Naspram 
fatalističkoga zastupanja sudbine Augustin postavlja Providnost Boga koja vodi ne 
samo život pojedinih ljudi nego i čitavih država. Fatalizam su u ono vrijeme širili 
stoici koji imaju velik utjecaj na mladog Augustina, a u mladosti je čitao i njihove 
astrološke knjige. U pomoć uzima Ciceronova djela De divinatione i De fato te za- 
stupa tezu da, ako ne postoji slobodna volja (liberum arbitrium), onda ništa nema 
smisla jer je tada sav ljudski i kozmički život poremećen i iščašen. Protivi se pak 
Ciceronu jer on poriče, zbog spašavanja nauka o slobodnoj volji, predznanje Boga, 
što su za Augustina bogohulne i drske tvrdnje. Prema Augustinu, Bog zna sve o 
svim stvarima i prije nego što se one dogode, a istovremeno potvrđuje postavku o 
tome kako ljudi čine te stvari isključivo iz slobode svoje vlastite volje.“ 


Ime i sadržaj djela De civitate Dei Augustin je crpio iz Biblije, a sam 
izričito u tekstu kaže: 


»Prema tome, iako diljem svijeta žive takvi i toliki puci (s različitim 
obredima i običajima, mnogovrsni i različiti po jezicima, oružju, odjeći), 
ipak su nastala takoreći samo dva roda ljudskoga društva, koje prema 
našem Pismu možemo s pravom nazvati dvama gradovima. Jedan je 
od ljudi koji hoće da po puti, a drugi je od ljudi koji hoće da po duhu 
žive u svom vlastitom miru; i kada postignu ono čemu žude, onda svaki 
u svome vlastitom miru žive.“ 


Građani zemaljske države, kojoj je uzor rimska država i njeni građani, žive 
prema težnji za dijeljenjem nekoga dobra, a najviše je dobro u političkom smislu 
mir. Upravo zato građani zemaljskoga grada smatraju postizanje toga cilja mira 
najvišom svrhom, što je za Augustina potpuno neprihvatljivo jer ne zadovoljava 
najviše duhovne težnje i svrhu koja je dana čovjeku. Mir je u političkom smislu 
dobar i poželjan, ali ima malo toga zajedničkoga s nebeskim gradom.“ 

Jedan je grad prikazan kao nebeski Jeruzalem, a drugi kao svjetovni Ba- 
bilon predodređen za propast na kraju vremena. 


»Građane zemaljskoga grada rađa narav izopačena grijehom, a građane 


nebeskoga grada rađa milost što oslobađa narav od grijeha.* 





23 Usp. Augustin, O državi Božjoj (De civitate Dei) 5, 9, 3. 
24 Augustin, O državi Božjoj (De civitate Dei) 14,1. 

25 Usp. Brown, Augustine of Hippo, str. 320. 

26 Augustin, O državi Božjoj (De civitate Dei) 15, 2. 

Predznanje Boga u sukladnosti je sa slobodom stvorenih bića jer je Bog 
prije čina stvaranja već predvidio kako će se sve dogoditi, bilo nužno ili slobodno, 
što ovisi o naravi slobodnog bića, a ne o Njegovu predznanju. 


»Stoga, nismo nikako prisiljeni ili da zadržavši predznanje Božje uki- 
nemo slobodu volje, ili da zadržavši slobodu volje Bogu (što je hula) 
zaniječemo predznanje o budućim događajima; nego mi prigrljujemo 
oboje, jedno i drugo odano i istinski priznajemo, jedno kako bi pravo 


vjerovali, drugo kako bismo pravo živjeli." 


Iz ovoga svakako postaje jasnije da Augustinovo ime djela — De civitate 
Dei, obuhvaća svaki detalj knjige i da ujedno svaki detalj knjige upravo postaje 
jasniji i bolje tumačen tim ključem nego bilo kojim drugim.“ 

Duhovni autoritet koji ima Katolička crkva potvrđen je i osiguran 
njenom poviješću, odnosno poviješću univerzalne nebeske civitas, gdje je 
ono novo skriveno u onome prijašnjemu, a ono prijašnje razotkriveno tek u 
onome novome (odnos proroka Staroga i Krista Novoga zavjeta). Nakon Krista 
duhovni je autoritet Crkva zadobila svojim uspješnim širenjem i potiskivanjem 
svih ostalih oblika religioznosti. 


»A i sam način kojim je svijet uzvjerovao, ako se razmotri, otkrit će se 
još nevjerojatnijim. Jer Krist bijaše poslao tek nekoliko ribara s mreža- 
ma vjere na more ovoga svijeta, ljude neupućene u slobodna umijeća, 
posve neobrazovane u poganskim naucima, nevične gramatici, nena- 
oružane dijalektikom, i nenapuhane retorikom. I tako je ulovio mnoge 
ribe svake vrste, pa i neke od filozofa, što je to čudesnije koliko su oni 
rjeđi. (...) Nevjerojatno je što je Krist uskrsnuo u puti i sa svojom puti 
uzašao na nebo. Nevjerojatno je što je svijet uzvjerovao u stvar koja je 
tako nevjerojatna. I nevjerojatno je što su ti ljudi (nepoznati, neznatni, 
malobrojni, neuki) uzmogli uvjeriti tako uspješno u stvar što je toliko 
nevjerojatna sav svijet pa i učene ljude u njemu??? 


Prvih deset knjiga prvoga dijela Augustinova djela imaju društveno-histo- 
rijski polemički karakter protiv poganstva kojem Augustin razotkriva mnogo- 
brojne nedostatke. U prvih pet knjiga piše o poganskoj zavisti prema kršćanstvu 
i nezahvalnosti uslijed šoka pada Rima, moralnoj dekadenciji koju uzrokuje 





27 Augustin, O državi Božjoj (De civitate Dei) 5, 10, 2. 
28 Usp. Brown, Augustine of Hippo: A Biography, str. 311. 
29 Augustin, O državi Božjoj (De civitate Dei) 22, 5. 

politeističko štovanje bogova, povijesnim neprilikama koje su zapravo i prije 
postojanja kršćanstva oduvijek pratile Rimsko Carstvo, pravednosti i miru koji 
nužno moraju pratiti narod koji sebe smatra blaženim te na koncu o tome kako 
veličanstvenost Rimskoga Carstva nije dar bogova ili sudbine, nego mudre Pro- 
vidnosti jednoga jedinoga Boga. Drugi dio od dvanaest knjiga raspoređenih u tri 
odsjeka čini savršenu arhitektoniku Augustinova djela. Prvi dio od četiri knjige 
razlaže podrijetlo dvaju gradova, drugi dio tijek (od Abela, potopa, Abrahama, 
kraljeva, proroka do Krista i njegove Crkve), a treći njihovo određenje.* Proble- 
matikom sekularne povijesti Augustin se bavi u drugom odsjeku koji se sastoji od 
četiri knjige, ali čak i tu najviše polaže važnost na građane nebeskoga grada, stoga 
se može reći kako je pitanje sekularne historije za Augustina relativno nevažno, 
ali je pitanje duhovne i nebeske povijesti od presudnoga značenja.*' Upravo se 
zato Augustinovo gledište problematike u tom i posljednjem dijelu De civitate 
Dei može nazvati metahistorijskim.?? 

Metoda kojom se Augustin u ovom svom djelu služi afirmira vlastito 
kršćansko stajalište, ali preuzima i sve ono duhovno bogatstvo grčke filozofijske 
baštine jer i filozofija, kao i religija, za svoj konačni cilj ima postizanje blaženstva. 


»Konačni razlog ove metode jest pokazati da se s kršćanstvom rađa nova 
interpretacija života i povijesti, nova mudrost, nova kultura, koja se 


suprotstavlja onoj staroj, ali je u isti mah usvaja i usavršuje.?? 


Za velikana duha, kakav je nedvojbeno bio i Augustin, istina je uvijek 
jedna i vječna te najbolji među ljudima njoj streme sa svojih različitih pozicija. 
Sam će Augustin kasnije u djelu, pozivajući se na bogatu filozofijsku tradiciju, 
izričito kazati: 


»Platon kaže da je to istinsko i najviše dobro Bog; te stoga hoće da filozof 
bude ljubitelj Boga kako bi - jer filozofija teži blaženu životu — uživajući 
u Bogu bio blažen onaj koji je uzljubio Boga. Filozofi, dakle, koji god 
su tako shvatili najvišega i istinskoga Boga, koji je i tvorac stvorevina 
i svjetlost spoznajnina i dobro svih djelatnina, te od kojega je nama 
i početak naravi i istina nauka i sreća života; bili takvi prikladnije 
nazivani platonicima ili vezali oni svoje ime uz bilo koju sljedbu, bilo 
samo prvaci jonske škole, koji su tako mislili, kao sam Platon i oni koji 





30 Usp. Trape, ,Uvod — Teologija“, str. XIII. 

31 Usp. Mommsen, ,,St. Augustine and the Christian Idea of Progress: The Background of the City 
of God", str. 370. 

32 Usp. Flasch, Augustinus, str. 44. 

35 Usp. Trape, ,Uvod — Teologija“, str. XV. 

su njega dobro shvatili; ili pak italički filozofi, koji tako mišljahu zbog 
Pitagore i pitagorejaca, i možda još neki drugi odatle koji su imali iste 
nazore; ili pak oni koje nazivahu mudracima ili filozofima u ostalih 
naroda (atlantski Libijci, Egipćani, Indijci, Perzijci, Kaldejci, Skiti, 
Gali, Hispanci) a koji bijahu otkrili i naučavali takav nauk — sve te mi 
pretpostavljamo ostalima i izjavljujemo, kako su nam bliži od ostalih.** 


Augustin priznaje kako je kod platoničara pronašao temeljne ideje o troj- 
stvenom Bogu kao uzroku bitka, svjetlu ljudskoga razuma i objektu blaženstva 
svakoga čovjeka, ali ih je preobrazio svojom kršćanskom filozofijom.* 

De civitate Dei osobito je posvećeno Augustinovoj polemici s Porfirijem i 
poznatih šest pitanja, od kojih su neka iz njegova djela Contra christianos. To djelo 
Augustin očigledno nije izravno poznavao jer ih je držao nedostojnima velikoga 
filozofa. Prema neoplatoničaru Porfiriju Augustin je zasluženo imao veoma mnogo 
poštovanja. Primjerice, govoreći o Bogu Augustin kaže: 


»Napokon, On je onaj Bog kojega Porfirije - najučeniji među filozofima, 
iako najžešći neprijatelj kršćanima - priznaje kao velikog Boga, čak i 
prema proročanstvima onih koje drži za bogove. 


Glavna su pitanja i sporne točke, naime, bile one o uskrsnuću koje se 
naizgled protivi filozofijskom mišljenju, vječnoj kazni za vremenite grijehe i o 
naravi povijesti jer se postavljao problem spasenja onih rođenih prije Kristova 
dolaska.*“ Poganski su filozofi prema Augustinu hvalevrijedni jer znaju cilj, ali 
ne znaju put prema tom cilju. Taj put za Augustina može biti jedino Krist kao 
Put, Istina i Život (usp. Iv 14,6). Jedino je Krist univerzalni put spasenja i prema 
Augustinu nema drugoga puta doli Njega. Augustin je, stoga, odlučan i definitivan: 


»Izvan ovoga puta (koji nikad nije manjkao ljudskomu rodu, dijelom kad 
se ovo pretkazivalo kao buduće, dijelom kad se objavljivalo već obavljeno) 


nitko se nije oslobodio, nitko se ne oslobađa, nitko se neće osloboditi.?* 


Upravo teza kako je taj put bio otvoren čovječanstvu od početaka vremena, 
a ne tek od utjelovljenja Kristova, vrijedi i za Crkvu kao civitas Dei. 





34 Augustin, O državi Božjoj (De civitate Dei) 8, 8-9. 

35 Usp. Pavlović, Josip, , Temeljne ideje Augustinove teodiceje", Bogoslovska smotra 26(3), 1938., str. 284. 
36 Augustin, O državi Božjoj (De civitate Dei) 19, 22. 

37 Usp. Trape, ,Uvod — Teologija“, str. XXXI. 

38 Augustin, O državi Božjoj (De civitate Dei) 10, 32, 2. 

»Iakav je put kojim Crkva napreduje na hodočašću ovim svijetom, u 
ovim zlim danima, ne samo od vremena tjelesne nazočnosti Kristove 
i njegovih apostola nego od samoga Abela, kojega je prvog pravednika 
ubio bezbožni brat, i dalje sve do konca ovoga vijeka, između progona 
svijeta i utjeha Božjih.?? 


Augustin često koristi filozofijske argumente i komparira najslavnije grčke 
filozofe, što je vidljivo na primjeru Platona i Porfirija. Tako prema Platonu duše 
ni u kom slučaju ne mogu biti bez tijela, ali on potvrđuje nauk metempsihoze 
(nauk o seljenju duša koje se uvijek iznova vraćaju u različita tijela ili teozofski 
rečeno reinkarnacija). Za Platona reinkarnacija ljudskih duša može vrijediti i za 
životinje, za Plotina samo na razini ljudi, a za Porfirija postizanje očišćenja duše 
rezultira konačnim oslobođenjem duše od karmičkih peripetija i njenim trajnim 
sjedinjenjem s Bogom. Augustinu kao kršćanskom filozofu metempsihoza je u 
potpunosti neprihvatljiva jer narušava kršćansku koncepciju povijesti po pitanju 
stvaranja i blaženstva, dakle njena početka i kraja. 


»Iko bi to slušao? Tko vjerovao? Tko podnio? I kad bi te stvari bile istinite, 
ne samo što bi bilo razboritije prešutjeti ih nego čak (da koliko mogu 


kažem ono što hoću) bilo bi mudrije i ne znati o njima.“ 


Porfirije tako zastupa tvrdnju kako u slučaju savršenoga očišćenja neke 
duše ne može više biti ni govora o ponovnom vraćanju u tijelo i proživljavanju 
svih bijeda života duše u fizičkom propadljivom tijelu. Prema Augustinu, kod 
Platona je neprihvatljiva metempsihoza, a kod Porfirija je to pak odbijanje mo- 
gućnosti uskrsnuća, odnosno ponovnoga vezivanja duše uz duhovno, odnosno 
pneumatsko ili etersko tijelo. 


»Platon i Porfirije izrekoše neke stvari, koje kad bi mogli između sebe 
izmijeniti, obojica bi možda bili postali kršćani“! 


Za Augustina pak, pad duše izjednačen je u potpunosti s njenim udaljava- 
njem od Boga sve do krajnjega poistovjećenja s materijom, dok je uzdizanje duše 
tumačio kao povratak Bogu, slično neoplatonističkim shemama, ali ispunjeno 
kršćanskim sadržajem.“ 

Uz metempsihozu, Augustin je osobito žestoko napadao teološki kon- 





39 Augustin, O državi Božjoj (De civitate Dei) 18, 51, 2. 

40 Augustin, O državi Božjoj (De civitate Dei) 12, 20, 1. 

41 Augustin, O državi Božjoj (De civitate Dei) 22, 27. 

42 Usp. Moreschini, Claudio, Povijest patrističke filozofije, Kršćanska sadašnjost, Zagreb, 2009., str. 436. 

cept milenarizma ili hilijazma (koji zastupaju Justin, Irenej i Tertulijan) prema 

kojemu će mesijansko razdoblje nakon uskrsnuća trajati na zemlji tisuću godina, 
a za mnoge je to značilo i materijalno blagostanje povezano s idejom napretka, 
odnosno progresa uslijed širenja kršćanstva, što je za Augustina bilo posve nepri- 
hvatljivo. Za Augustina kraljevstvo Božje već je nastupilo s dolaskom Krista i ne 

treba se čekati njegov budući dolazak da se ta činjenica potvrdi, ali to je Kristovo 

kraljevstvo duhovne, a ne tvarne naravi.“ Upravo zato odbacuje i koncepcije koje 

vežu Kristovo rođenje uz trenutak Augustova preuzimanja vladavine Rimom i 

stvaranja perioda Pax Romana. Bilo kakvo prihvaćanje povezanosti ideje progresa 

i napretka tijekom povijesti, otvara kršćanstvo mnogobrojnim napadima kada se 

dogodi neka nesreća koja time poljulja takvu naivnu vjeru.“ Augustin, također, 
odbacuje kružnu koncepciju vremena antičkih filozofa, ali i Origena, te umjesto 

nje govori o stvaranju i dovršenju u vremenu koje ide od početka do kraja linear- 
nom putanjom pod vodstvom Providnosti, a središte takvoga kretanja je Krist.“ 

Protiv cikličkog shvaćanja filozofa piše: 


»A zar je čudo što oni, lutajući tima kruženjima, ne nalaze ni ulaza 
ni izlaza? Jer ne znaju ni gdje je početak ljudskome rodu i ovoj našoj 
smrtnosti, ni kakvim se krajem završava, budući da ne mogu prodri- 
jeti u dubinu Božju, kojom je (iako sam vječan i bez početka) ipak 
od stanovita početka stvorio i vremena i čovjeka, kojega nikada prije 
ne bijaše stvorio; stvorio ga je u vremenu, ali ne prema nekoj novoj i 
iznenadnoj, nego prema nepromjenjivoj i vječnoj namisli.“* 

Povijest tako za Augustina nije beskonačni ciklus rastvaranja i ponovnoga 
stvaranja, nego proces obnove paloga stvorenja kojim čovjek stječe milost izgubljenu 
padom u grijeh.“ Augustin se udaljava ne samo od filozofijske tradicije svojom 
specifičnom kršćanskom filozofijom, nego i od teologijske tradicije (poglavito 
one Origenove teorije o anokar4oTag1c čitavoga stvorenja) svojim tumačenjem 
nužnosti Božje milosti za spasenje pojedinaca.“ 

Puno veći problem od uobičajenih i gotovo pučkih poganskih prigovora 
kršćanstvu Augustinu predstavljaju pobijanja velikih filozofa koji ispravno pro- 





43 Usp. Augustin, O državi Božjoj (De civitate Dei) 20, 9, 1. 

44_Usp. Mommgsen, ,,St. Augustine and the Christian Idea of Progress: The Background of the City 
of God", str. 369-370. 

45 Usp. Ibid., str. 355-356. 

46 Augustin, O državi Božjoj (De civitate Dei) 12, 14. 

47 Usp. Spiegel, Gabrielle Michele, ,Historical Thought in Medieval Europe", u: Kramer, Llyod; Maza, 
Sarah (ur.), A Companion to Western Historical Thought, Blackwell Publishers, Oxford, 2002., str. 83. 
48 Usp. Đakovec, Aleksandar, ,Apocatastasis and Predestination: ontological assumptions of Ori- 
gens and Augustine's soteriologies", Bogoslovska smotra 86(4), 2016., str. 814. 

suđuju kako se štovanje bogova ili onoga božanskoga mora vršiti zbog onoga što 
slijedi nakon tjelesne smrti, a ne zbog vremenitog blagostanja. 


»A ako se ne varam, to će pitanje biti i teže i dostojnije pomnije rasprave, 
jer će se tu raspravljati protiv mislilaca (i to ne bilo kojih, nego onih 
što među protivnicima uživaju golemu slavu, a slažu se u mnogome i 
s nama), te zatim o besmrtnosti duše, o tome da je istinski Bog stvorio 


svijet i o promisli Njegovoj, kojom upravlja svime što je stvorio.“ 


Augustinov odnos prema Rimskom Carstvu i politeizmu 

Augustin ne izlaže samo kršćansku doktrinu nego u nju inkorporira i najvi- 
še vrijednosti antičkoga svijeta. On je upravo točka sinteze dvaju svjetova i simbol 
gigantskoga napora potrebnoga da se takav pothvat uopće i poduzme, a kamoli 
još i uspješno provede. Možda i ponajbolje to prikazuje Augustinov idealistički 
odnos spram antičke starine i rimske prošlosti. Iskazuje veliko divljenje prema 
drevnim imenima slavne rimske povijesti poput Regula ili Scipiona Afričkoga 
koji su uvijek davali prednost spasu republike pred vlastitim egoističkim zahtje- 
vima ili željama. Veličanstvenost zemaljske države, postignute i personificirane u 
Rimskom Carstvu, odjek je i odraz veličanstvenosti rimskih vrlina žrtvovanja za 
domovinu: nesebičnosti, skromnosti i hrabrosti. Augustin nije bio Rimljanin samo 
jezikom i kulturom, nego i svojim osjećajem pripadanja toj političkoj zajednici. 
Nije iskazivao svoje divljenje samo rimskim državnicima i vojskovođama, nego 
još i više filozofima i pjesnicima poput Vergilija, Cicerona, Varona, itd." Augustin 
upozorava kršćane kako se moraju pokazati dostojnima tih velikih vrlina podni- 
jetih za slavu zemaljske države jer se oni bore za nebesku državu. 


»Stoga, po tome carstvu, toliko proširenom i tako dugotrajnom, gla- 
sovitom i slavnom zbog vrlina velikih muževa, oni su dobili plaću za 
svoje napore, a mi primjere koji nužno opominju tako da, ako radi 
najslavnijeg grada Božjeg ne budemo obdržavali one vrline, koje su 
oni na sličan način pokazivali radi slave zemaljskoga grada, onda 
se trebamo sramiti; ako ih pak obdržavamo, nemojmo se ohološću 
uznositi; jer, kao što kaže apostol: Držim, da patnje sadašnjeg vremena 
ne zaslužuju da se usporede sa budućom slavom, koja će se objaviti u 
nama. Oni pak držahu da je njihov život dostatno dostojan ljudske 


slave, i to sadašnjega doba?! 





49 Augustin, O državi Božjoj (De civitate Dei) 1, 36. 
50 Usp. Trape, ,,Uvod — Teologija", str. XIX-XX. 
51 Augustin, O državi Božjoj (De civitate Dei) 5, 18, 3. 

Augustin gotovo u cijelosti preuzima Salustijevu pohvalu rimskoj vrlini, 
ali ju zaodijeva u sasvim specifično kršćansko ruho u kojemu se ona pokazuje 
nedostatnom za postizanje trajnoga blaženstva.“ 

Tri glavna dara i ploda nebeske civitas su sloboda, mir i sreća, koja je čo- 
vjek imao prije pada u grijeh. Moguće je vidjeti plodove nebeske civitas naspram 
onih dobro poznatih posljedica zemaljskoga grada u kojem se čovjek sada nalazi. 


»I tako u raju čovjek življaše kao što hotijaše sve dok hotijaše ono što 
Bog zapovijedaše. Življaše uživajući u Bogu, po kojega dobru bijaše 
dobar. Življaše bez ikakve oskudice imajući u svojoj moći da uvijek 
tako živi. Hrana tu bijaše kako ne bi gladovao, piće kako ne bi žeđao, 
a drvo života kako ga starost ne bi rastočila. Nije bilo nikakva raspad- 
nuća u tijelu, niti iz tijela, što bi unosilo bilo kakvu tegobu bilo kojem 
od njegovih sjetila??? 

Zato Augustin uporno razlaže stanja prije grijeha (posse non peccare i 
posse non morire), poslije grijeha (non posse non peccare i non posse non morire) 
te nakon fizičke smrti i uskrsnuća (non posse peccare i non posse morire). 

Sve rimske vrline koje su doprinijele slavi i moći rimske države Augustin 
ne želi ukinuti nego usavršiti kršćanskim vrednotama. Prema Augustinu, jedino 
kršćanska vjera može doprinijeti boljitku rimske države koja je bez prave i istinite 
religije bila uzor zemaljske države, ali ne i one nebeske. Sve ono za čim Rimljani 
teže — slava, moć, mir, pobjeda, neće biti ukinuto, nego preobraženo kroz kršćanstvo 
u puninu istine tih dobara. Kršćanska religija može ponuditi prave odgovore na 
pitanja koja muče stanovnike antičkoga svijeta, a odnose se na smisao povijesti, 
problematiku zla u svijetu, život poslije smrti, itd. S jedne strane, antička je misao 
dokinuta u kršćanstvu, ali je s druge strane sačuvana i za povijest produktivno 
nastavljena dalje, no sada u sintezi s kršćanskim naukom. Zemaljska civitas nikada 
ne može biti usavršena ni dovršena. To može biti samo nebeska civitas i to na kraju 
vremena, odnosno izvan njega. Augustin zato i poručuje svakom Rimljaninu: 


»I ne slušaj svoje izrode koji kleveću i optužuju Krista i kršćane tobože 
zbog zlih vremena, jer ne traže oni doba spokojna života, nego ono 
nesmetane opačine. Tebi se takvo što nije nikad sviđalo ni za zemalj- 
sku domovinu. Prihvati sada nebesku domovinu, radi koje ćeš se još 
najmanje namučiti, a u njoj ćeš istinski i vječno vladati. Tu tebi neće 





52 Usp. Landon, Jon, ,Historical Thought in Ancient Rome", u: Kramer; Maza (ur.), A Companion to 
Western Historical Thought, str. 70. 
53 Augustin, O državi Božjoj (De civitate Dei) 11, 26. 

biti ni Vestina ognja, ni kamena kapitolskog, a Bog jedini i istinit neće 
međe postaviti ni stvarima ni vremenu, nego će dati carstvo bez kraja?“ 


Neispravno je dualizam dvaju gradova tumačiti nekakvim prežitcima 
maniheizma kojemu je Augustin u mladosti bio sklon. U Augustina inače nema 
ni govora o postojanju nekakvoga dualizma između vjere i razuma, a to je pozicija 
koju je zastupao nakon obraćenja i prevladavanja skepticizma i maniheizma, što 
je opisano u njegovim Ispovijestima, gdje je vjera put dolaska do istine, a ne za- 
preka na putu k njoj." De civitate Dei ujedno je i prepuno aluzija na Augustinovu 
filozofsku i teološku borbu protiv pelagijanizma i donatizma. Prema Augustinu, 
povijest, ali i društvo, obitelj, država, doživljavaju izopačenje tamo gdje nema pra- 
voga duhovnoga odnosa spram božanskoga, tamo gdje je razum prevladao vjeru. 

Augustinu je važna tema i Kristovo posredništvo koje omogućuje nužnu 
povezanost, ali i odvojenost zemaljskoga grada od nebeskoga, pa ni tu nema tra- 
ga možebitnim maniheističkim dualističkim ostatcima. Uzimajući u obzir nauk 
filozofa poput Plotina, Apuleja i Porfirija o posredništvu demona između bogova 
iljudi, Augustin ih mora oštro opovrgnuti i izložiti vlastitu demonologiju u kojoj 
nema mjesta za shvaćanje demonskih bića kao nekakvih posrednika ili bilo kakav 
oblik teurgije. Za Augustina demoni su 


»duhovi najpohlepniji da naude, oni kojima je pravednost posve tuđa, na- 
duti od oholosti, modri od zavisti, lukavi u obmani, koji doista nastavaju 
ovaj uzduh, jer su zasluženo zbačeni s nebeskih vrhunaca, a zbog nepo- 


vratna prekršaja, te kažnjeni ostati u ovome njima primjerenu zatvoru, 


Može se vidjeti na koji je način Augustin ovdje izvršio sintezu starozavjetne 
priče o padu trećine anđela s grčko-rimskim štovanjem božanstava, koje je sada 
poistovjetio s palim anđelima, odnosno demonima. Prema Augustinu tako jedini 
posrednik između Boga i ljudi uronjenih u povijest može biti Krist. Pad anđela 
ujedno je i trenutak rađanja nebeske i zemaljske civitates koje će potom rezultirati 
i padom čovjeka te njegovim ulaskom u vremenitu historiju. Zli anđeli, tj. demoni 
uzročnici su ulaska zla u kozmos: ,budući da odabraše oholost uznositosti mjesto 
najuzvišenije vječnosti, ispraznu domišljatost mjesto najpouzdanije istine i strast 
rascjepkanosti mjesto nedjeljive ljubavi, postali su oholi, himbeni, zavidni“. 
Temeljnu kritiku poganske politeističke religije Augustin izriče u pitanju 





54 Augustin, O državi Božjoj (De civitate Dei) 2, 29, 1. 
55 Augustin, Confess. 6, 5. 

56 Augustin, O državi Božjoj (De civitate Dei) 8, 22. 
57 Augustin, O državi Božjoj (De civitate Dei) 12, 2. 

»Koji je onda razlog - ako nije glupost i bijedna pogreška — da unizu- 
ješ sebe štujući onoga od kojega u životu želiš da se razlikuješ; te da 
vjerom štuješ onoga kojega nasljedovati ne želiš, kad je sama bit vjere 
nasljedovati onoga kojega štuješ???* 


Razmatrajući problematiku stvorene naravi i darovane milosti na primjeru 
anđela i demona Augustin kaže: 


»Međutim, neki anđeli koji se odvratiše od toga prosvjećenja ne stekoše 
izvrsnost mudra i blažena života, kojega — bez ikakve dvojbe - i nema 
ako nije vječit te pouzdano siguran za svoju vječnost; ipak imaju ra- 


zumski život (iako ne i mudar) i ne mogu ga se lišiti sve i da ushtiju.** 


Dakle, blaženstvo je jedino moguće postići Božjom milošću, a ne po vlasti- 
toj naravi koja bi se ovakvim ili onakvim sredstvima mogla usavršiti do blaženstva. 

Augustin odbacuje tipičan oblik ponašanja poganske religije prema vlastitim 
božanstvima koje štuje. Princip kojim su se pogani zanosili bio je do ut des. Naime, 
bogovi su dobivali štovanje od ljudi, koji su potom od bogova očekivali nešto zauzvrat, 
bilo zaštitu, sreću, uspjeh ili nanošenje zla drugima. Čini se da su takvu koncepciju 
religije zastupali i kršćanski historičari poput Euzebija koji piše o veličanstvenim 
zemaljskim uspjesima cara Konstantina (312-337) kojega je Bog blagoslovio mnogim 
darovima jer mu je ovaj iskazivao dužno štovanje. Za Augustina takva je koncepcija 
religije potpuno neprihvatljiva.“ Augustin tako protiv Euzebija tvrdi: 


»Ali opet, kako ni jedan vladar ne bi bio kršćaninom radi toga da bi 
zaslužio Konstantinovu sretnost (budući da svatko treba biti kršćanin 
radi vječnog života), Bog je maknuo Jovijana mnogo brže nego Julijana; 
a dopustio je da Gracijan pogine od silničkoga mača, ali mnogo blaže 
negoli veliki Pompej, koji štovaše tobožnje rimske bogove (...)2*' 


Dok je za Euzebija presudna povezanost Krista i Augusta (27. g. pr. Kr. — 
14. g. p. Kr.), nebeske i zemaljske države, Augustin čitav taj odnos svodi samo na 


jednu jedinu rečenicu: 


»Dakle, dok u Judeji vladaše Herod, a u Rimljana - pošto je izmijenjen 





58 Augustin, O državi Božjoj (De civitate Dei) 8, 17, 2. 

59 Augustin, O državi Božjoj (De civitate Dei) 11, 11. 

60 Usp. Mommsen, ,,St. Augustine and the Christian Idea of Progress: The Background of the City 
of God", str. 359-360. 

61 Augustin, O državi Božjoj (De civitate Dei) 5, 25. 

ustroj države - vladaše Cezar August, koji je uspostavio mir diljem 
svijeta, - prema prethodnom proroštvu rodio se Krist u Betlehemu 


u Judeji, očit čovjek od čovjeka djevice, skrovit Bog od Boga Oca? 


Dok je za Euzebija kulminacija njegovog historijskog prikaza sinteza 
kršćanstva (christianitas) i rimstva (romanitas) u liku cara Konstantina, Augustin 
prestaje s historijskim prikazom pri osobi Isusa Krista. 

Krist je za Augustina uzrok i svrha svekolike povijesti, a povijest svoj pravi 
i istinski smisao može pronaći samo u Kristu. Božji grad opisan je iznutra, ali nije 
dotaknuto pitanje njegova institucionalnoga ustrojstva jer je Augustinovo vred- 
novanje povijesti prije svega kozmičko, eshatološko i duhovno. Povijest je uvijek 
povijest spasenja, ali kako u sebe uključuje i sve korove anđela, a ne samo ljude, 
može se govoriti o kozmičkoj povijesti. Postojanje dvaju gradova, dviju civitates, 
predodređeno je u Božjem predznanju i prisutno već u prvom čovjeku Adamu, da 
bi se potom razdijelilo u Kainu i Abelu, odnosno Šetu, uz postojanje neprijateljstva 
s Bogom, smrti i požude kao kazne za grijeh neposlušnosti. Božji grad pokriva 
sav period vremena, od njegova početka, pa sve do kraja. Ipak, unatoč suhođenju 
Božjega grada s đavolskim, Božji je grad uvijek na putu i otuđen je od samoga sebe. 


»Ključna crta, od koje se rađa njeno propinjanje prema budućem, nje- 
na nedovršenost, položaj putništva, očekivanje i mjesto koje u njoj 


zauzima nada?$# 


Dva grada nisu nikakva politička ili tek institucionalna stvarnost, nego 
duhovna i mističko-eshatološka zbiljnost. 


»Dvije civitates shvaćene duhovno znače sile dobra i zla koje djeluju u 
povijesti i utkane su u nju.* 


Ne možemo čitati De civitate Dei ako nemamo kristološki hermeneutski 
ključ za to. 


»Ali možda se dovoljno ne zapaža da je Krist objedinjujuća točka svih 
dijelova djela: Krist kao promicatelj, naukom i milošću, također vre- 
menitog blagostanja - protiv pogana koji tvrde suprotno - (1-5), Krist 
kao posrednik i univerzalni put spasenja - protiv poganske teologije" 





62 Augustin, O državi Božjoj (De civitate Dei) 18, 46. 
63 Trape, ,Uvod — Teologija", str. XXVI. 
64 Ibid., str. XXVII. 


IAOGVAU IISHOLNV 


37 


ČEMU / BR. 26 


38 


IVAN SMILJANIĆ 


i pribjegavanja teurgiji - (6-10), Krist kao utemeljitelj Božje civitas 
(11-14), Krist kao ostvarenje proroštava Starog zavjeta (15-18), Krist 


kao uskrsnuće i kao sudac, izvor sreće za blaženike (19-22). 


ZAKLJUČAK 

Iako je kršćanstvo u bitnome religija onostranosti, a Božji grad taj koji 
ima ključan eshatološki cilj, kršćanstvo za Augustina na koncu nije religija koja bi 
ujedno zbog toga zanemarila društveni ili politički aspekt ovostranoga čovjekova 
života, nego upravo suprotno. Vremenito blagostanje i prosperitet države stoji kao 
zadatak kršćanima koji se nadaju u onostrani život pravilno vršeći Božje zapovijedi. 
Istinska vremenita i prolazna sreća nemoguća je i za pomisliti bez vršenja vlastite 
dužnosti i obdržavanja duhovnih vrlina i kreposti. Augustin u svom 138. pismu 
tako indikativno spominje redom discipline i uloge za koje misli da bi upravo 
kršćani mogli obavljati bolje od ostalih ljudi, a prije svega od ljudi odanih rimskoj 
tradicionalnoj poganskoj religiji i kultnom štovanju: 


»LO]ni koji drže da je Kristov nauk neprijateljski prema državi, neka 
nam dadu takvu vojsku, kakvi po Kristovu nauku imaju biti vojnici: 
neka nam dadu takve starješine, takve muževe, takve supružnike, takve 
roditelje, takvu djecu, takve gospodare, takve sluge, takve kraljeve, takve 
suce, konačno takve obveznike i sakupljače poreza, kao što kršćanski 
nauk propisuje da budu, i neka se onda usude nazvati je neprijateljicom 
države, odnosno neka ne oklijevaju radije priznati da bi, kad bi se toga 


nauka bili držali, moćno bilo zdravlje države.“ 


Augustin je odbacivao pacifizam i antimilitarizam svojstven prvim cr- 
kvenim Ocima poput Tertulijana, Origena i Laktancija, što ima veliku ulogu u 
njegovu viđenju svrhe kršćanskoga građanina unutar zemaljske civitas. Također, 
branio je ideju pravednoga rata.“ 

Augustinova slika uzornoga kršćanskoga cara koji vlada pravedno, unatoč 
velikoj slavi i moći te se sjeća kako je samo čovjek, a ne bog, koji sporo kažnjava, 
alako oprašta i koji određuje kazne poradi čuvanja državnoga poretka, a ne zbog 
osobne mržnje prema svojim neprijateljima, ostala je mjerodavna i za kasnija 
razdoblja srednjega vijeka." Augustinova filozofija i teologija povijesti ostat će 
mjerodavna za razdoblje skolastike, pa čak i za samoga Tomu Akvinskoga, a 





65 Ibid., str. XXVII-XXVIII. 

66 Usp. Trape, ,Uvod - Teologija", str. XXXV-XXXVI. 

67 Usp. Deane, The Political and Social Ideas of St. Augustine, str. 155-156. 
68 Usp. Augustin, O državi Božjoj (De civitate Dei) 5, 24. 

za katoličko kršćanstvo neprestano do dana današnjeg.“ Porastom utjecaja 
Aristotela i aristotelizma u 12. st. vidljivo je i opadanje utjecaja augustinov- 
sko-patrističke misli, ali nikada ne u potpunosti i do kraja. Čak je i veliki Toma 
Akvinski tumačio Aristotela u svjetlu augustinovske i platonističke misli. Veli- 
čina Augustinove misli otkriva se, stoga, i u brojnim međusobno proturječnim 
interpretacijama njegova djela tijekom povijesti. 


»Takva misao bez sumnje je izraz genijalnog duha kakvih je bilo 


malo u duhovnoj povijesti čovječanstva. 

,» Ovo ne treba vjerovati, 
jer je apsurdno, to se 
može i znati, budući da 
je savršeno pojmljivo, 
naravno ako je i sam 
pojam savršen. 

